तीनों शूटर्स को 4 दिन की पुलिस रिमांड, क्राइम सीन रीक्रिएट किया जा सकता है
Uttar Pradesh Mafia Atiq Ahmed Ashraf Murder Case Live Updates - Follow Atiq Ahmed Asad Ahmed Latest News On Dainik Bhaskar. माफिया अतीक अहमद और अशरफ पर गोली चलाने वाले लवलेश, सनी और अरुण को प्रयागराज की CJM कोर्ट में पेशी पर लाया गया है
अतीक-अशरफ हत्याकांड के तीन दिन बाद बुधवार को प्रयागराज के शाहगंज थाना के 5 पुलिसकर्मियों को सस्पेंड कर दिया गया। SIT की पूछताछ के बाद पुलिस विभाग ने ये ऐक्शन लिया है। जिन पर यह कार्रवाई की गई है, उनमें एसओ अश्वनी कुमार सिंह के अलावा दो सब इंस्पेक्टर और दो कॉन्स्टेबल शामिल हैं।
उधर, तीनों आरोपी शूटर्स लवलेश, सनी और अरुण को प्रयागराज के CJM कोर्ट में पेश किया गया। कोर्ट ने इनको 4 दिन की पुलिस रिमांड पर दे दिया। हालांकि पुलिस ने 7 दिन की रिमांड मांगी थी। CJM कोर्ट नंबर 10 में जज दिनेश कुमार गौतम ने रिमांड पर फैसला सुनाया।
पुलिस लाइन में उपायुक्त क्राइम सतीश चंद्र, एसीपी सत्येंद्र तिवारी और इंस्पेक्टर ओम प्रकाश तीनों शूटर्स से पूछताछ कर रहे हैं। कहा जा रहा है कि पुलिस ने इनके लिए 100 सवाल तैयार किए हैं। पुलिस को इन आरोपियों के मोबाइल की भी तलाश है। मोबाइल की जांच कर यह पता करने की कोशिश की जाएगी कि आखिरी वक्त में ये किन लोगों के संपर्क में थे।
अतीक का करीबी शूटर असाद कालिया गिरफ्तार
उधर, बुधवार को प्रयागराज पुलिस ने अतीक गैंग के शूटर असाद कालिया को भी गिरफ्तार कर लिया है। उस पर 50 हजार का इनाम था। असाद कालिया को अतीक गैंग का फाइनेंसर बताया जाता है। पुलिस अब उससे पूछताछ कर रही है।
अब पढ़िए अतीक के हमलावरों के बारे में...
सख्त सुरक्षा में कोर्ट लाया गया 
तीनों हमलावरों को सुबह CJM कोर्ट सख्त सुरक्षा के बीच लाया गया। जांच एजेंसियों को इन पर हमले के इनपुट मिले थे। तीनों हमलावरों को 17 अप्रैल को प्रयागराज जेल से प्रतापगढ़ जेल में शिफ्ट किया गया था।
प्रयागराज में कॉल्विन हॉस्पिटल के बाहर 15 अप्रैल की रात करीब साढ़े 10 बजे पुलिस सुरक्षा के बीच गोलियां मारकर अतीक और उसके भाई अशरफ की हत्या कर दी गई थी। इस हत्या का आरोप लवलेश, सनी और अरुण पर है। इसके बाद तीनों ने सरेंडर कर दिया था। पूरी खबर पढ़ें...
नैनी जेल से प्रतापगढ़ जिला जेल शिफ्ट किया गया था
तीनों हमलावरों को पहले प्रयागराज की नैनी जेल में रखा गया था, लेकिन अतीक का एक बेटा अली भी नैनी जेल में है, लिहाजा गैंगवार की आशंका के चलते तीनों हमलावरों को प्रतापगढ़ जिला जेल शिफ्ट कर दिया गया था।
अतीक-अशरफ को शहीद बताने वाले गिरफ्तार
महाराष्ट्र के बीड में गैंगस्टर अतीक अहमद और उसके भाई अशरफ अहमद को शहीद बताते हुए मजालगांव के चौक पर पोस्टर लगाए गए। इस पर विश्व हिंदू परिषद ने पुलिस में शिकायत दर्ज कराई। इस मामले में पुलिस ने तीन लोगों को गिरफ्तार किया है।
अब बात करते हैं शूटर गुड्डू मुस्लिम की...
गुड्‌डू मुस्लिम के घर आज बुलडोजर चल सकता है
उमेश पाल हत्याकांड के मुख्य आरोपी गुड्डू मुस्लिम के घर पर प्रयागराज विकास प्राधिकरण (PDA) बुलडोजर चला सकता है। PDA ने गुड्डू के घर पर नोटिस चस्पा किया था। इसमें निर्माण को अवैध बताया है। 18 अप्रैल तक इसे हटाने का निर्देश दिया था। साथ ही चेतावनी दी थी कि अगर नहीं हटाया गया तो प्राधिकरण घर गिरा देगा।
गुड्डू मुस्लिम पर 5 लाख का इनाम है। पहले दावा किया गया था कि गुड्डू मुस्लिम की आखिरी लोकेशन कर्नाटक में मिली थी। इसके बाद STF की टीम उसे पकड़ने के लिए नासिक से कर्नाटक गई थी।
इससे जुड़ी ये खबरें भी पढ़ें...
लवलेश तिवारी मास्टरमांइड, रिपोर्टर बनकर प्रयागराज पहुंचे तीनों हमलावर; फेमस होने के लिए किया मर्डर
प्रयागराज में माफिया अतीक और उसके भाई अशरफ की 15 अप्रैल की रात 10.30 बजे हत्या कर दी गई। 18 से 23 साल के तीन हमलावरों ने लाइव कैमरे के सामने इस हत्याकांड को अंजाम दिया। शाहगंज थाने में इस हत्याकांड की FIR पुलिस ने दर्ज की है। इसमें बांदा के लवलेश तिवारी, हमीरपुर के मोहित उर्फ सनी और कासगंज के अरुण कुमार मौर्य के नाम हैं। पुलिस ने FIR में दावा किया कि लवलेश इस हत्याकांड का मास्टमाइंड है। तीनों अतीक गैंग का सफाया कर अपने नाम की पहचान बनाना चाहते थे। इसलिए अतीक के साबरमती जेल से लाने की खबर मिलते ही ये तीनों प्रयागराज आ गए। वहां मीडियाकर्मी बनकर घूमते रहे। हत्या की वजह क्या थी, पढ़ें... 
अतीक-अशरफ की हत्या से जुड़ी 12 तस्वीरें:16 सेकंड तक फायरिंग, 3 हमलावर तब तक गोली चलाते रहे जब तक दोनों मर नहीं गए
प्रयागराज में गैंगस्टर अतीक अहमद और उसके भाई अशरफ की रिमांड के दौरान गोली मारकर हत्या कर दी गई। सबसे पहले अतीक की कनपटी पर सटाकर गोली मारी गई। जबकि, अशरफ के सीने में पहली गोली लगी। दोनों की मौके पर ही मौत हो गई। दोनों की हत्या करने के बाद हमलावरों ने पुलिस के सामने सरेंडर कर दिया। 12 तस्वीरों में देखें हत्या...